Jean-Bedel Bokassa
Jean-Bedel Bokassa, 22.2.1921-3.11.1996, centralafrikansk politiker. Bokassa overtog magten ved et militærkup nytårsaften 1965. I 1976 afskaffedes republikken, og i 1977 udråbte Bokassa kejserdømmet og kronede sig selv til kejser.
Efter to års barbarisk styre, herunder tortur og mord på skolebørn, blev han styrtet med hjælp fra franske tropper. Efter forgæves at have søgt asyl i Frankrig og efter et ophold i Elfenbenskysten vendte Bokassa i 1986 frivilligt tilbage til Den Centralafrikanske Republik, hvor han året efter blev dømt til døden. Dommen ændredes i 1988 til livsvarigt strafarbejde, men 1993 blev han løsladt ved en amnesti.